สัมมนาวิชาการสถาบันเอเชียศึกษา ปี 2557  
**“เอเชีย” หลากมิติ ความเปลี่ยนแปลงในก้าวย่างสหัสวรรษใหม่**วันที่ 22 ธันวาคม 2557 เวลา 8.00 – 16.00 น.  
ณ ห้องประชุมจุมภฏ – พันธ์ทิพย์ ชั้น 4 อาคารประชาธิปก – รำไพพรรณี จุฬาลงกรณ์มหาวิทยาลัย

-----------------------------------------------------------------------

**1. “มุ่งตะวันออก” บทบาทใหม่ของอินเดียต่อความเชื่อมโยงสู่อาเซียน โดย กนกพรรณ อยู่ชา   
เสนอข้อคิดเห็น โดย ผศ.สุรัตน์ โหราชัยกุล**

ผศ.สุรัตน์ให้ข้อคิดเห็นว่า ประเทศไทยประสบปัญหาเรื่องความรู้เกี่ยวกับอินเดียโดยเฉพาะงานร่วม สมัย ผู้เชี่ยวชาญด้านอินเดียลดลงทำให้เกิดช่องว่างในหมู่ของนักภารตวิทยา จึงเป็นเรื่องสำคัญที่จะสร้างบุคลากรมาทำด้านนี้เพิ่มขึ้น เรื่องที่สำคัญมากคือ เรื่องการจัดเวลาหรือการลำดับเวลาทางประวัติศาสตร์อินเดีย หากเน้นประเด็นทางเศรษฐกิจการเมืองก็จะได้เวลาอีกแบบ แต่ถ้าลำดับเวลาเน้นไปทางด้านอุดมการณ์ ความ คิดทางการต่างประเทศก็จะได้ช่วงเวลาอีกแบบ ดังนั้น หากเรานำทั้งสองอย่างมารวมกัน อาจทำให้เกิดปัญหาได้ สิ่งที่เป็นปัญหาคือ คนไทยขาดความรู้ความเข้าใจในเรื่องอินเดีย เพราะมีมายาคติอยู่ 4-6 ประการ ยก ตัวอย่าง ประเด็นแรก คือ ความสัมพันธ์ระหว่างประเทศไทยกับประเทศอินเดียซึ่งไม่ได้เป็นมิตรกันในช่วงสงครามเย็น ช่วงที่น่าสนใจอยู่ระหว่างปี 1947 – 1962 เป็นยุคที่อินเดียได้รับเอกราชจากอังกฤษ แต่ใช้ระบบราชการอังกฤษไว้เพื่อใช้เป็นการปกครองประเทศหรือในสมัยที่เรียกว่า Midnight's Children เนื่องจากอินเดียเป็นประชาธิปไตยแต่มีการเข้าถึงข้อมูล ข่าวสารยากมาก ต้องมีการขออนุญาต และในบางพื้นที่ก็เข้าไม่ถึง ซึ่งเรื่องของการเมืองประเทศอินเดียนั้นก็สลับซับซ้อน ฉะนั้น ต้องดูให้ดีเพราะประเทศอินเดียอ่านยาก

อินเดียมีความสนใจและหลงใหลในอาเซียนมากเพราะนำเอาองค์กรภูมิภาคตัวเองมาเปรียบเทียบ สาเหตุที่อินเดียจึงมีความกระตือรือร้นในการมองอาเซียน ส่วนหนึ่งอาจเป็นเพราะอินเดียไม่ถูกกับเพื่อนบ้าน การวิเคราะห์ประเด็นเกี่ยวกับจีนในอินเดียนั้น ไม่มีเอกสารใดเลยที่จะกล่าวถึงจีนในด้านลบ แล้วถ้ามีจริง ก็ไม่มีทางที่จะเข้าถึงเอกสารที่มาโดยรัฐได้ ข่าวที่ได้มาส่วนใหญ่ล้วนมาจากสื่อมวลชน เท่ากับว่าอินเดียไม่ได้มองจีนเป็นศัตรู แต่ก็ยอมกันไม่ได้ในเรื่องพรมแดน และจีนมีประโยชน์ในทางเศรษฐกิจ ในทางกลับกัน จีนก็ต้องการผลประโยชน์ทางเศรษฐกิจจากอินเดียเช่นกัน ในที่สุด ทั้งสองประเทศก็พยายามที่จะหาทางสร้างความสัมพันธ์ระกว่างกันที่ดีขึ้น เห็นได้จากมีการลงนามระหว่างผู้นำประเทศ 11 ฉบับ ดังนั้น **“อินเดียต้องการอะไร”** สิ่งที่อินเดียต้องการคือ 1.ความเป็นประเทศมหาอำนาจด้านนิวเคลียร์ 2.การสนับสนุนและความร่วมมือของอาเซียนในการต่อต้านการก่อการร้าย 3.การเป็นสมาชิกถาวรของคณะมนตรีความมั่นคงแห่งสหประชาชาติ ในปัจจุบัน อินเดียเน้นนโยบายต่างประเทศที่เรียกว่า Foreign Economic Policy ประกอบด้วย 3D คือมี 1.**D**emocracy (ความเป็นประชาธิปไตย) 2.**D**emography (ประชากรศึกษาโดยมีฐานเยาวชนจำนวนมาก) 3.**D**emand (ความต้องการของประชากรพันกว่าล้านคน) ถือว่าอินเดียเป็นแหล่ง outsource ที่น่าสนใจประเทศหนึ่ง

**2. การให้บริการฮาลาลของธุรกิจโรงแรมในกรุงเทพมหานคร โดย จิตติมา คิ้มสุขศรี**

**เสนอข้อคิดเห็น โดย คุณมนัส สืบสันติกุล**

คุณมนัสได้เสนอข้อคิดเห็นเรื่องฮาลาลในมิติของการท่องเที่ยวว่า ไทยเป็นประเทศที่มีศักยภาพเนื่องจากเป็นจุดศูนย์กลางในการเชื่อมต่อของประเทศต่างๆ ในอาเซียน มีชื่อเสียงด้านอาหาร เพราะมีนโยบายเรื่องครัวไทยสู่ครัวโลก ครัวและอาหารฮาลาลทำให้ไทยติด 1 ใน 5 ของโลกที่ส่งออกอาหารฮาลาล ทั้งที่ไทยไม่ได้เป็นประเทศมุสลิม รวมทั้งด้านฝีมือแรงงานและเศรษฐกิจที่นำไปสู่การท่องเที่ยวและนำไปสู่เศรษฐกิจของชุมชนคือ เกิดการจ้างแรงงานในชุมชนและมีผลผลิตสินค้าในชุมชน

ศูนย์วิทยาศาสตร์ฮาลาล จุฬาฯ มีชื่อเสียงเป็นที่รู้จักและยอมรับกันทั่วไปไม่ว่าในนานาประเทศ อาทิ มาเลเซีย อินโดนีเซีย ญี่ปุ่น เกาหลี ประเทศไทยเรานับว่าเป็นประเทศแรกๆ ที่ทำเกี่ยวกับฮาลาล และมีการออกพระราชบัญญัติการบริหารองค์กรศาสนาอิสลามซึ่งระบุเรื่องการรับรองฮาลาลด้วย แต่ประเทศอื่นๆ ในโลกยังไม่มีกฎหมายรับรอง มีแค่การออกกฎระเบียบ มาตรฐานที่สากลยอมรับเนื่องจากฮาลาลของประเทศไทยมีการยึดหลักศาสนารับรองและมีวิทยาศาสตร์รองรับ จากที่กล่าวมาพอจะเห็นภาพได้ว่า ประเทศไทยถือว่ามีการพัฒนาศักยภาพด้านฮาลาลโดดเด่นในแนวหน้าอย่างชัดเจน

จุดเด่นของไทยประการหนึ่งคือ ไทยไม่ได้เป็นประเทศมุสลิมทำให้เรามีนวัตกรรมต่างๆ ก้าวหน้ากว่าประเทศที่เป็นมุสลิม จึงทำให้ฮาลาลของประเทศไทยมีความมั่นคงและยั่งยืน เห็นได้จากสถิติข้อมูลนักท่องเที่ยวที่มากขึ้น ควรเพิ่มการทำธุรกิจโรงแรมฮาลาล ภัตตาคาร ร้านอาหาร ให้มากขึ้นเพื่อมารองรับจำนวนนักท่องเที่ยวจากกลุ่มประเทศมุสลิมทั้งจากมาเลเซีย อินโดนีเซียและในประเทศกลุ่มตะวันออกกลาง และเราควรตื่นตัวหรือตระหนักรู้ให้มากขึ้นในเรื่องนี้ มิเช่นนั้น กลุ่มประเทศที่เป็นมุสลิมเข้ามารุกเปิดตลาดในประเทศไทยได้

ดังนั้น เมื่อเปิดอาเซียนแล้วควรมองให้ชัดเจนและไม่ควรมองข้าม ประการแรกเรื่องธุรกิจโรงแรมที่พัก อยากให้มองลึกลงไปในประเด็นเกี่ยวกับบทบัญญัติในศาสนาด้วย เช่น เรื่องของน้ำที่ใช้ชำระล้างต้องสะอาด ประการที่สอง การจัดทัวร์ควรเพิ่มความรู้ความเข้าใจในเรื่องฮาลาล ประเด็นที่สามคือ เรื่องการขนส่ง เช่น การเดินทางด้วยสายการบิน ต้องมีครัวฮาลาล บริการผู้โดยสารที่เป็นมุสลิมด้วย หรือแม้กระทั่ง การเดินทางทางเรือ และทางรถยนต์ ซึ่งผู้ประกอบการควรมีความรู้เรื่องการให้บริการอาหารฮาลาล มีบริการตามจุดแวะพัก เตรียมภัตตาคารฮาลาลสำหรับนักท่องเที่ยว รวมทั้ง การหาสถานที่สำหรับทำละหมาดด้วย ถ้าเรามีการเตรียมพร้อม เราจะสามารถดึงตลาดตรงนี้ให้เป็นของเราได้ และเพื่อเป็นจุดขายเรียกจำนวนนักท่องเที่ยวให้มากขึ้น การเฉลี่ยต้นทุนไม่ว่าจะเป็นโรงแรมหรือร้านอาหารอาจคิดลดลง แล้วสิ่งสำคัญอีกประการที่เห็นได้ชัดในเรื่องของภาษา ไม่ว่าจะเป็นเอกสารหรือเมนูในโรงแรม ไม่มีภาษาอาหรับ ภาษามาเลย์ ภาษาอินโด ซึ่งคิดว่าหากเพิ่มตรงนี้ให้มากขึ้น ไทยจะประสบความสำเร็จและก้าวขึ้นมาเป็นผู้นำด้านฮาลาลได้ไม่ยาก

**3. ความเป็นพลเมือง: ปัจจัยสร้างความสำเร็จของสิงคโปร์ในอาเซียน โดย ณัฐพจน์ ยืนยง   
เสนอข้อคิดเห็น โดย ผศ.ดร.วันชัย ปานจันทร์**

ผศ.ดร.วันชัยได้เสนอข้อคิดเห็นว่า สิงคโปร์มีข้อจำกัดหลายอย่างจากวิกฤตที่เกิดขึ้น ซึ่งเป็นแรงขับเคลื่อนให้เกิดการพัฒนาสิ่งสำคัญคือ มีผู้นำประเทศที่เป็นพลังในแรงขับเคลื่อนประเทศ นายลี กวน ยู ตั้งเวลาไว้ 10 ปี ในการที่จะสร้างชาติและสร้างคุณลักษณะที่สำคัญให้กับพลเมืองสิงคโปร์ก็คือ “การมีวินัย” ทำให้มีสภาพความเป็นอยู่ที่ดีขึ้น กฎหมาย ไม่คดีการก่ออาชญากรรม ความเข้มงวดเรื่องของระเบียบวินัยที่มีมากกว่าประเทศอื่นๆ ในภูมิภาครวมทั้งประเทศไทย นั่นก็คือ ทุกคนต้องเคารพการเป็นมนุษย์ที่พึงปฏิบัติต่อกัน มีวินัย มีความเป็นระเบียบเรียบร้อย หมายความว่าทุกคนเคารพคำว่า “วินัย” นั่นคือกฎระเบียบข้อบังคับที่ทุกคนอยู่ร่วมกันและนี่คือความเป็นพลเมือง หลังจากที่ทุกคนมีระเบียบวินัย เคารพกฎเกณฑ์กติกา มารยาทในการอยู่ร่วมกัน จากนั้น จึงสร้างหรือพัฒนาทุนมนุษย์ เนื่องจากเป็นทรัพยากรหนึ่งเดียวที่สิงคโปร์มี ดังนั้นจึงต้องมีการเพิ่มมูลค่าให้มากที่สุด โดยการพัฒนาระบบการศึกษา ระบบการศึกษาหรือส่งเสริมการเรียนการสอนในสิงคโปร์เน้นเรื่องการบริหาร ดังนั้น สิ่งหลักๆ คือการสร้างวินัยแล้วพัฒนาคน เพิ่มขีดความสามารถศักยภาพให้กับคน เห็นได้ชัดว่าสิงคโปร์เป็นประเทศเล็กๆ แต่มีเป้าหมายที่ยิ่งใหญ่คือความเป็นพลเมือง มีค่านิยม 6 ประการ การสร้างจิตสำนึก การศึกษาทุกระดับ ทุกหลักสูตรเน้นเรื่องของความรักชาติ คือ ความเป็นชาตินิยม ให้เห็นความสำคัญของชาติ ทั้งที่ สิงคโปร์มีพลเมืองเพียงแค่ 5 ล้านกว่าคน แต่มีโอกาสแข่งขันมากกว่า พร้อมทั้งมีทิศทางการพัฒนาประเทศชัดเจนเรื่องของตลาดเงิน ตลาดทุน เมื่อมองสิงคโปร์แล้วกลับมามองบ้านเรา มันสวนทางกัน จึงทำให้ประเทศไทยสูญเสียโอกาสอะไรหลายๆ อย่าง ทั้งที่ไทยมีจุดแข็ง คือ มีทุนที่สำคัญ 3 ทุน ทุนทางสังคม เป็นสังคมแห่งการเอื้อเฟื้อ ดูแลซึ่งกันและกันถือว่าเป็นทุนที่แข็งแกร่งของสังคมไทย ทุนระบบเศรษฐกิจแบบผสม เรามีภาคอุตสาหกรรม ภาคการเกษตร บ้านเรามีความอุดมสมบูรณ์ทุกอย่าง แต่เราก็มีข้อจำกัดเรื่องของความสามารถของพลเมือง ทุนสุดท้าย ทรัพยากรธรรมชาติและสิ่งแวดล้อม ซึ่งเรามีทุน 3 อย่างแต่เราไม่รู้วิธีการเพิ่มมูลค่าในทุนเหล่านี้ได้ ขณะที่สิงคโปร์มีทุนหลักเพียงแค่ทุนเดียว คือ “ทุนมนุษย์” ความเป็นพลเมืองที่เราพยายามจะสร้างขึ้นใหม่ แต่สิ่งสำคัญคือมันต้องมาพร้อมกับคำว่า จิตสำนึกในความรับผิดชอบ แต่ด้วยที่ไทยมีความเป็นอัตตนิยมและพรรคพวกนิยม ในขณะที่สิงคโปร์เป็นชาตินิยม คือ ชาติต้องมาก่อน สังคม ชุมชน หมู่บ้าน ครอบครัว แต่ในขณะที่เรามองแต่ตัวเอง เมื่อจะทำอะไรจึงมองแต่เพียงว่า ทำแล้วฉันจะได้อะไร ได้เท่าไร ได้อย่างไร ดังนั้น ไทยควรสร้างจิตสำนึกของความเป็นพลเมืองก่อน คือ ชาติต้องมาก่อน จากงานชิ้นนี้ถือว่าเป็นงานวิจัยเชิงเอกสารที่ถือว่าสำคัญมาก สามารถชี้ให้เห็นว่าจากประเทศเล็กสามารถพัฒนาเป็นประเทศที่มีศักยภาพสูงมาก ทั้งที่ไทยมีทุนมากกว่าแต่ไทยด้อยในเรื่องของขีดความสามารถ ความเป็นพลเมืองและจิตสำนึก ดังนั้น เราควรหันกลับมามองว่าเราควรพัฒนาคน พัฒนาทรัพยากรมนุษย์มุ่งด้านไหน แล้วก็ขึ้นอยู่กับที่เราจะนำไปปรับใช้ ให้มีการนำไปพัฒนาองค์กรเพื่อให้ประเทศเกิดการพัฒนา ซึ่งก็ต้องขึ้นอยู่กับการมีจิตสำนึกที่ดีทั้งต่อสังคมและต่อส่วนรวมโดยเริ่มต้นจากตัวเรา

**4. บทบาทของภาคธุรกิจเอกชนไทยกับความสัมพันธ์ไทย – ลาว โดย ขนิษฐา คันธะวิชัย**

**เสนอข้อคิดเห็น โดย สุภาลักษณ์ กาญจนขุนดี**

ได้เสนอข้อคิดเห็นแบ่งเป็น 2 ส่วน ส่วนแรกว่าด้วยภาพรวมความสัมพันธ์ไทย – ลาว ส่วนที่สองเป็นบทบาทของภาคเอกชน เน้นเฉพาะในภาคธุรกิจมากกว่าเอกชนอื่นๆ แท้ที่จริงภาคเอกชนมีบริบทกว้างกว่านี้ ประการแรกภาพรวมความสัมพันธ์ไทย – ลาว ปัจจุบันเรามองระดับทวิภาคีอย่างเดียวไม่ได้ แต่ควรมองความสัมพันธ์ในแง่พหุภาคี ยุคหลัง ปี 80 ถึงปัจจุบัน อำนาจการครอบงำของการสร้างความสัมพันธ์ระหว่างประเทศในโลกปัจจุบัน คือ ความคิดเรื่อง Regionalism โดยเฉพาะในภูมิภาคนี้ นำมาสู่ ASEAN Integrationความสัมพันธ์ระหว่างไทย – ลาวในยุคปัจจุบัน เห็นได้ 3 ประเด็นด้วยกัน **ประเด็นแรก** ความขัดแย้งทางการเมืองที่ตกค้างจากยุคสงครามเย็นต่อมาเริ่มมีความขัดแย้งใหม่เกิดขึ้นมาแทนความขัดแย้งทางอุดมการณ์ซึ่งก็คือความขัดแย้งทางภูมิรัฐศาสตร์ไทย – ลาว ในเรื่องดินแดน ความขัดแย้งประเภทนี้สามารถสร้างอย่างอื่นมาทดแทน คือการประสานกันของผลประโยชน์ทางเศรษฐกิจ ยกตัวอย่าง ไทย – ลาว รบกันในปี พ.ศ. 2527 และในปี พ.ศ. 2530 เกิดความขัดแย้งตามแนวชายแดน คือ แย่งพื้นที่เล็กๆ ซึ่งปัจจุบันก็ยังไม่จบ อาทิ บ้านร่มเกล้า ภูชี้ฟ้า และความสัมพันธ์ลักษณะนี้จะอยู่ตัวและหมดสภาพไปโดยตัวของมันเอง แล้วมีสิ่งใหม่เกิดขึ้นในความสัมพันธ์ไทย – ลาว เช่น มีการรวมตัวกันของประเทศกลุ่มอาเซียน มีระบบขนส่งที่เป็นรูปธรรม ถนนเชื่อมกัน มีสะพานเชื่อมถึงกัน มีการเชื่อมระบบพลังงานในภูมิภาคนี้ทั้งหมด ดังนั้น สิ่งที่กำลังจะเกิดขึ้นในบริบทของความสัมพันธ์นี้ ไทยกับลาวมีหน้าที่อำนวยความสะดวกให้ความสัมพันธ์กลายเป็นหุ้นส่วนกันมากขึ้น ดังนั้น ลาวจึงทำหน้าที่เป็นตัวเชื่อม แต่สิ่งสำคัญ ลาวควรสนับสนุนความสัมพันธ์แบบนี้เพื่อให้ได้ประโยชน์ทั้งไทย – ลาวและประเทศอื่นๆในภูมิภาค แต่ความเป็นจริงความสัมพันธ์ยุคปัจจุบัน ศตวรรษที่ 21 คือ ภาพรวมปัญหาของความสัมพันธ์ เช่น ความไม่วางใจกัน การดูถูก ดูแคลนในเชิงสังคมวัฒนธรรม ความขัดแย้งระหว่างไทยกับลาวเพราะเหมือนกันมากเกินไป ต่างฝ่ายต่างกลัวกัน อย่างในสมัยก่อน ขัดแย้งกันด้วยอุดมการณ์ที่ต่างกัน แต่ปัจจุบันขัดแย้งเพราะเหมือนกันมากเกินไป โดยรวมๆ ถ้าเราพูดถึงความสัมพันธ์ระหว่างไทย – ลาวจะต้องขยายบริบทไปในลักษณะที่เป็น regional มากขึ้น

ประเด็นที่สองคือ บทบาทของภาคเอกชน ภาคธุรกิจควรมองในประเด็นที่ว่า มีส่วนใดที่จะส่งเสริมความสัมพันธ์ที่ดี เอื้ออำนวยในการลงทุนเกิดผลกำไร แล้วบรรยากาศที่เอื้ออำนวยการลงทุนทางเศรษฐกิจคือ ต้องมีสันติภาพและไม่มีความขัดแย้งกัน ปัจจุบันการค้า การลงทุนของไทยในลาวเปลี่ยนไป จากเดิมเป็นแบบครอบครัว แบบปัจเจคบุคคล ปัจจุบันมีการลงทุน มีบริษัทขนาดใหญ่มากขึ้นและมีการลงทุนที่ต้องเป็นมิตรกับสิ่งแวดล้อม ส่งผลให้บุคลิกการลงทุนไทยในลาวเปลี่ยนแปลงไป อย่างไรก็ตามการค้า การลงทุนของไทยต่อลาวมี 3 แบบ ข้อแรก คือดึงทรัพยากรธรรมชาติของลาวมาใช้ เช่น ตัดไม้ สร้างเขื่อนในลาวเพราะไม่มี NGO คัดค้าน ข้อที่สองคือ ลดต้นทุน เพื่อเป็นการประหยัดต้นทุนการผลิต ใกล้แหล่งวัตถุดิบการผลิต อันที่สาม ผลพลอยได้หรือเป้าหมายในตัวของมันเอง เช่น การพัฒนาเศรษฐกิจ สร้างเขื่อน สร้างถนนเพื่อเป็นส่วนช่วยสนับสนุนในการดำเนินหรือประกอบธุรกิจของตนเอง

ประเด็นสุดท้ายที่ควรกล่าวในงานวิจัยคือ ปัญหาของธุรกิจ ซึ่งมีเป้าหมายในการแสวงหาผลกำไร สิ่งที่เกิดมีสองด้าน ด้านบวก ข้อแรกคือ มีเป้าหมายเพื่อพัฒนาเศรษฐกิจให้เติบโต สร้างกิจกรรมทางเศรษฐกิจ สร้างงาน สร้างรายได้ ให้กับประชาชนลาว ข้อสอง ช่วยประสานให้มีการขนส่งข้ามแดนได้สะดวก คล่องตัวในภูมิภาค เช่น โครงการเกี่ยวกับการขนส่งทั้งทางรถไฟและรถยนต์ ส่วนด้านลบคือ ที่เป็นผลกระทบจากกิจกรรมทางเศรษฐกิจซึ่งไม่ได้เกิดแบบฉับพลัน แต่เป็นผลกระทบระยะยาว ในการทำธุรกิจของไทยใน 10 -20 ปีที่ผ่านการทำลายทรัพยากรและสิ่งแวดล้อมของลาว เช่น ตัดป่าไม้ สร้างเขื่อน เรียกว่าเราไปสร้างความตึงเครียดในสังคมลาว ยกตัวอย่าง โครงการสร้างโรงไฟฟ้าลิกไนต์ ที่หงสาต้องย้ายคนออก หรือ โครงการหลังๆ ที่จีนกับเวียดนามทำคือ การเกษตรในพื้นที่ขนาดใหญ่ แต่คนไทยจะเข้าไปในลักษณะ contact farming อันนี้จะทำให้เกิดความขัดแย้งในเรื่องการใช้ทรัพยากรกับคนลาวท้องถิ่นที่อยู่ โครงการลักษณะนี้สร้างความตึงเครียด ให้กับคนลาว ถือว่าเป็นความขัดแย้งทางที่ดิน และผลกระทบอย่างหนึ่งที่เกิดขึ้นมานานคือการแข่งขันทางธุรกิจดั้งเดิมของลาว มันกลายเป็นการทำลายโอกาสทางธุรกิจของคนท้องถิ่น อันนี้ก็เป็นสิ่งหนึ่งที่เราควรจะพิจารณา

โดยสรุปเรามองความสัมพันธ์ไทย - ลาว ในยุคปัจจุบัน คือ ความสัมพันธ์ระหว่างประเทศต้องมี **2 C** ได้แก่ **C**ooperation และ **C**onflict มันเป็นของคู่กันเสมอและเป็นสิ่งที่ต้องคำนึงถึงเสมอในความสัมพันธ์ระหว่างประเทศ ซึ่งก็ต้องมองในมิติในลักษณะนี้ได้เช่นกัน แล้วบทบาททางธุรกิจก็สามารถสร้างสามารถสร้างสองอย่างนี้ได้พอๆ กัน

**5. ยุทธศาสตร์อำนาจละมุนในความช่วยเหลือของจีนต่อลาว โดย อดิศร เสมแย้ม**

**เสนอข้อคิดเห็น โดย ผศ.วรศักดิ์ มหัทธโนบล**

ผศ.วรศักดิ์ได้เสนอข้อคิดเห็นว่า คำว่า Soft power ที่เห็น เช่น สถาบันขงจื้อ หรือการช่วยเหลือแบบให้เปล่า การให้ทุนการศึกษาหรือการแลกเปลี่ยนทางด้านวัฒนธรรมเป็นเรื่องของ Soft power แต่ในบทความที่ได้อ่านมีเนื้อหามากกว่า 70 เปอร์เซ็นต์ เป็นเรื่องการลงทุนของจีนในลาว Soft power ที่จีนใช้ต่อลาวเป็นแค่ทางผ่านเพื่อให้จีนได้เข้าไปลงทุนหรือลงทุนในสิ่งที่แต่เดิมลาวไม่ประสงค์ให้ลงทุน ฉะนั้น Soft power ในเชิงพฤติกรรมเกิดขึ้นมาตั้งแต่หลังสงครามโลกครั้งที่ 2 ประเทศที่มีบทบาทคือ สหรัฐอเมริกา เพราะข้างหนึ่งใช้ Soft power จริง และอีกข้างหนึ่งใช้ hard power เช่น การตั้งฐานทัพสหรัฐฯ ในแทบทุกทวีปในโลกนี้ยกเว้น แอนตาร์กติก้า ในแง่คำว่า ยุทธศาสตร์ Soft power ที่เอามาใช้กันขณะนี้และมีการศึกษาอย่างกว้างขวาง ด้านหนึ่งเกิดจากความวิตกจริตของตะวันตกที่เห็นว่า จีนนั้นเป็นภัยคุกคาม แล้วพยายามที่จะอธิบายรูปลักษณ์ใหม่ของภัยคุกคามนี้ ซึ่งมันแตกต่างไปจากภัยคุกคามของตะวันตกในยุคจักรวรรดินิยม ก่อนหน้านี้มักใช้คำว่า hard power ดังนั้น จึงมองไม่เห็นทางไหนที่จะอธิบายจีนได้ดีไปกว่าการใช้ Soft power มาเป็นตัวอธิบาย ดังนั้น Soft power ถ้าเมื่อใช้แล้วจะมีอิทธิพลต่อชนชาติที่ถูกจีนใช้ โดยมีลักษณะของการช่วยเหลือแบบให้เปล่า วัฒนธรรม การให้ทุนหรืออะไรต่างๆ ซึ่งไม่ได้รวมการค้า การลงทุน ซึ่งมีทั้งได้และเสีย มีขาดทุน มีกำไร ซึ่งผู้นำเสนอพยายามบอกว่าจีนได้นับเพราะว่าการลงทุนอะไรต่างๆ นี้คือความช่วยเหลือจีนนับหมด หากดูที่คำนิยามของอำนาจละมุนในความหมายถามว่า จะมีอิทธิพลหรือครอบงำชีวิตคนลาวได้หรือไม่ ฉะนั้น Soft power ยังเป็นเครื่องหมายคำถามต่อไป สิ่งที่บทความนี้และบทความจำนวนมากก่อนหน้านี้ไม่ได้พูดถึงโดย เฉพาะในกลุ่มประเทศอินโดจีนคือพม่า ในช่วง 20 ปีที่ผ่านมา หลังจากที่จีนค่อยๆ เติบโตแล้ว เรื่องจริต เรื่องประชาธิปไตย และสิทธิมนุษยชนที่ถูกตะวันตกใช้อย่างกว้างขวางจนกระทั่งสังคมนิยมล่มสลาย ทางออกที่เห็นคือ จีนล้มเลิกเศรษฐกิจสังคมนิยมของตน แล้วหันไปใช้เศรษฐกิจเสรีนิยมใหม่อย่างที่เห็นในปัจจุบันคือยุทธศาสตร์ของจีน เรียกว่า สังคมนิยมแบบจีน เศรษฐกิจเสรีนิยมใหม่หมายความว่า เสรีนิยมใหม่ที่ไทยและนานาประเทศทั้งสหรัฐอเมริกาและ EU ทำกัน แต่มีนัยยะสำคัญตรงที่หลายประเทศทำโดยเฉพาะในตะวันตกเป็นเสรีนิยมใหม่ที่อิงอยู่กับจริตของประชาธิปไตยและสิทธิมนุษยชน ด้วยเหตุนี้ กลุ่มทุนต่างๆของโลกเสรี จึงมีข้อจำกัดในการสะสมทุนของตัวเองเพราะสิ่งที่ชนชั้นนายทุนปรารถนาก็คืออำนาจเผด็จการ ปรากฏว่าจีนมีครบเพราะมีพรรคการเมืองพรรคเดียวซึ่งก็คือ เสรีนิยมใหม่ทางเศรษฐกิจแต่เป็นอำนาจนิยมทางการเมือง ด้วยยุทธศาสตร์นี้ทำให้จีนอยู่รอดกลายเป็น China Model ให้กับลาว กัมพูชา เวียดนาม และพม่า ไม่ใช่อำนาจละมุนอย่างที่เข้าใจ

กรณีนี้มันมีนัยยะสำคัญตรงที่ทุนที่เกิดขึ้นในกลุ่มประเทศที่อดีตเป็นสังคมนิยมหรืออ้างว่าตัวเองเป็นสังคมนิยมอยู่พบว่าส่วนหนึ่งเป็นของเอกชนแต่ทุนธุรกิจที่สำคัญมีการประกอบการที่สำคัญเป็นของรัฐ ขณะ เดียวกันเมื่อใช้เสรีนิยมใหม่ สิ่งที่พรรคคอมมิวนิสต์หรือพรรคฝ่ายซ้ายในกลุ่มประเทศนี้ให้กับชนชั้นนำคือ การถือหุ้น เช่น ชั้นนำของลาวจะมีสิทธิถือหุ้น แต่ทางตะวันตกเอกชนเป็นคนถือหุ้น อันนี้คือสิ่งที่เป็นผลิตผลของสิ่งที่เกิดจาก China Model ฉะนั้น อำนาจละมุนสามารถครอบงำได้หรือไม่ ได้อธิบายไว้ 2 ส่วนด้วยกัน ส่วนแรก เมื่อมีการค้าการลงทุนเกิดขึ้นแล้วมีความใกล้ชิดอย่างแนบแน่นกับชนชั้นนำของลาว แต่อีกภาคส่วนหนึ่งในระดับประชาชนเกิดความไม่พอใจ แต่ท้ายสุดไม่ว่าในจีน ลาว เวียดนาม พม่า ภายใต้ระบบเศรษฐกิจแบบนี้ ภายใต้การใช้อำนาจละมุนมันไม่สามารถครอบงำคนลาวได้ เพราะคนลาวกระด้างกระเดื่องจากรูปแบบการค้าการลงทุนที่จีนเอามาลง และขอฝากสิ่งที่เราควรทำการศึกษาต่อไป ตัวอย่าง Soft power อย่างหนึ่งที่ควรศึกษาก็คือ การให้ทุนการศึกษา ในช่วง 4-5 ปีที่ผ่านมา เป็นช่วงที่เศรษฐกิจจีนดีมากๆ จีนให้ทุนการศึกษามาก เช่น ในลาว จะพบว่าถ้าการศึกษาระดับที่สูงแล้วอยู่ในมหาวิทยาลัยที่มีชื่อเสียง การให้ทุนมักได้เฉพาะชนชั้นนำในลาว ความช่วยเหลือลักษณะนี้ออกมาเป็นประเพณีชนชั้นนำในโลกคอมมิวนิสต์ แต่ไม่ได้หมายถึงว่าคนระดับล่างหรือประชาชนทั่วไปได้รับทุนการศึกษามากน้อยแค่ไหน เท่ากับว่า อำนาจละมุนนี้จึงมีเจตนารมณ์แฝงและมีวัตถุประสงค์แฝง คือ สมประโยชน์ทั้งสองฝ่ายโดยที่ประชาชนไม่ได้อะไร ความขมขื่นของชาวลาวถูกสะท้อนออกมาจากความไม่พอใจที่มีต่อโครงการการพัฒนาบางโครงการ ไม่แน่ใจว่าที่สุดแล้ว ชาวลาวจะสามารถแสดง ออกหรือลุกขึ้นมาจนถึงขนาดที่รัฐบาลเปลี่ยนแปลงนโยบายเศรษฐกิจการเมืองที่เป็นอยู่ขณะนี้ได้หรือไม่

**6. การตั้งแท่นขุดเจาะน้ำมันจีนในทะเลจีนใต้กับการประท้วงของชาวเวียดนาม   
โดย ดร.ธัญญาทิพย์ ศรี พนา เสนอข้อคิดเห็น โดย ผศ.ดร.ธีระ นุชเปี่ยม**

ผศ.ดร.ธีระให้ข้อเสนอแนะว่า ขอขยายมิติหรือบริบทของการมองปัญหาเรื่องตั้งแท่นขุดเจาะน้ำมันจนเกิดการประท้วง เรื่องนี้เราไม่ควรมองในแค่บริบทความสัมพันธ์ระดับทวิภาคี เฉพาะจีน เวียดนามเท่านั้น แต่ควรมองในบริบทภูมิภาคและระดับระหว่างชาติที่มีส่วนที่เกี่ยวข้องด้วย โดยเฉพาะอย่างยิ่งในการที่จะมองว่าจากนี้ต่อไปจะเกิดอะไรขึ้น ทั้งจีนและเวียดนามจะเดินต่อไปอย่างไร คิดว่ามิติในระดับภูมิภาคและระดับระหว่างชาติอาจมีผลด้วย ในระดับทวิภาคีคือระหว่างสองประเทศนี้มีมิติย่อยๆ ลงไปอีก ซึ่งการนำเสนอนี้เป็นส่วนมิติของเหตุการณ์คือ สิ่งที่ได้เกิดขึ้น ผลมาจากจีนตั้งแท่นขุดเจาะน้ำมันที่เวียดนามอ้างว่าอยู่ในเขตเศรษฐกิจเฉพาะซึ่งเป็นมิติของเหตุการณ์ปัจจุบัน แต่การที่จะอธิบายเหตุการณ์หรือการทำความเข้าใจเหตุการณ์เช่นนี้ต้องมองลึกลงไป คิดว่ากรณีนี้มีมิติที่ลึกลงไป 2 มิติคือ มิติด้านประวัติศาสตร์ วัฒนธรรม หรือแม้กระทั่งเศรษฐกิจ และอีกมิติหนึ่งคือ มิติทางภูมิรัฐศาสตร์ คือสองประเทศที่ติดกันแล้วมีความแตกต่างกันในแง่ที่ว่าชาติหนึ่งใหญ่โตเข้มแข็ง อีกชาติหนึ่งแม้มิได้อ่อนแอแต่ก็เล็กกว่าคือ เราต้องมองมิติของเวลาทั้ง 3 มิติเป็นมิติที่เป็นเหตุการณ์ปัจจุบันซึ่งตามที่ผู้นำเสนอได้กล่าวไปแล้ว

ขอขยายความเพิ่มในมิติทางประวัติศาสตร์ เนื่องจากมีประเด็นที่น่าสังเกตอยู่บางประการคือ เป็นมรดกทางประวัติศาสตร์ จากท่าทีของจีนที่มีต่อเวียดนามในประวัติศาสตร์ช่วงที่ผ่านมา จะมีลักษณะไม่รีรอที่จะใช้ความรุนแรงต่อเวียดนาม เห็นได้จากปี 1974 เป็นต้นมา พอหลังจากปี 1991 จึงมีการฟื้นฟูความสัมพันธ์ระหว่างประเทศ ด้วยปัจจัยทางภูมิรัฐศาสตร์อยู่ติดกันใกล้กัน ฉะนั้น ปัจจุบันจีนกับเวียดนาม มีความใกล้ชิดมากกันทางเศรษฐกิจ การค้า การลงทุน คิดว่าตรงนี้เวียดนามได้ตระหนักเพราะสินค้าอุปโภค บริโภค ส่วนใหญ่มาจากจีน เข้าใจว่าถ้าไม่เป็นคู่ค้าของเวียดนามในอันดับต้นๆ จีนเข้าไปลงทุนในเวียดนาม เวียดนามอาศัยเทคโนโลยีจากจีนซึ่งถูกกว่าและได้สินเชื่อด้วย ที่สำคัญอีกประการหนึ่งคิดว่าเกิดจากการสั่งสมความรู้สึกของชาวเวียดนามมีต่อจีนทำให้มันระเบิดในครั้งนี้ คือการเข้าไปลงทุนของจีน นอกจากจะเอาเงิน เทคโนโลยีไปลงทุนแล้วยังนำคนเข้าไปด้วย มีชุมชนของตัวเองโดยเฉพาะที่สำคัญ ส่วนหนึ่งไปแล้วไม่กลับ จนเป็นเหตุให้เกิดการประท้วงขึ้น เพราะคนจีนในเวียดนามสร้างให้ความไม่พอใจให้กับคนเวียดนาม จึงได้ตั้งข้อสังเกตประการหนึ่งเรื่องกรณีความขัดแย้งทางดินแดนจนกลายเป็นเรื่องใหญ่ที่สำคัญนอกเหนือไปจากการแย่งชิงทรัพยากรกรณีของทะเลจีนใต้ซึ่งมีมิติของชาตินิยมด้วย เห็นว่าไม่ใช่มีเพียงกรณีจีนกับเวียดนามเท่านั้น ยังมี เกาหลีกับญี่ปุ่นหรือจะเป็นจีนกับญี่ปุ่น ซึ่งเป็นเรื่องผูกพันกันในอดีต หากมองในมิติของภูมิภาคแล้วเป็นการสะท้อนให้เห็นกระแสชาตินิยมในภูมิภาคเอเชียตะวันออกในปัจจุบัน แล้ววิธีการหรือรูปแบบการแสดงออกจะเห็นได้จากเกิดการประท้วงโดยประชาชน ส่วนของในระดับชาติ โดยเฉพาะอย่างยิ่งสหรัฐอเมริกาเข้ามาเกี่ยวข้องด้วย เพราะเป็นเส้นทางเดินเรือ ท่าทีของสหรัฐฯ ส่วนหนึ่งเรียกร้องให้มีเสรีภาพในการที่เดินเรือผ่านเส้นทางนี้ แต่ที่น่าสนใจคือ สหรัฐฯ ไม่ได้เรียกร้องแค่เสรีภาพ แต่ต้องการสร้างความสัมพันธ์ใกล้ชิด ด้านความมั่นคงกับชาติในภูมิภาคนี้ เช่น สนับสนุนฟิลิปปินส์ซึ่งก็มีกรณีพิพาทกับจีนเหมือนกัน ส่วนเวียดนาม ความเคลื่อนไหวล่าสุดที่น่าสนใจ สหรัฐอเมริการะงับการส่งอาวุธให้เวียดนามแล้ว แต่ตอนนี้มันมีอีกมิติหนึ่งที่เข้ามาเกี่ยวข้องคือมิติของการแข่งขันทางอำนาจ ในอนาคตจีน เวียดนามจะขยับต่อไปอย่างไรต้องดูมิติตรงนี้ด้วย

โดยสรุป จากการมองมิติที่หลากหลายนี้จากปัจจัยแวดล้อมต่างๆ เวียดนามไม่กล้าจะเผชิญหน้ากับจีนโดยตรง ฉะนั้น การให้ประชาชนออกมาก็นับว่าเป็นวิธีแสดงออกอย่างหนึ่งถึงความไม่พอใจ แต่บังเอิญว่าเวียดนามคุมไม่อยู่จนเกิดความรุนแรง สะท้อนให้เห็นถึงกระแสชาตินิยมในภูมิภาคนี้ เราอาจมองว่าเวียดนามเข้าไปใกล้สหรัฐฯ มากขึ้น ซึ่งมองไปถึงว่าเวียดนามจะซื้ออาวุธจากสหรัฐฯ ด้วยหรือไม่ จีนก็จะมีปฏิกิริยา ดังนั้น เวียดนามควรจะระมัดระวังเรื่องนี้ จีนเองก็ตระหนักอยู่ และสหรัฐฯ ก็สงวนท่าที เท่ากับว่าต่างฝ่ายต้องยับยั้งชั่งใจ ช่วงไม่กี่ปีที่ผ่านมา จีนเปลี่ยนไป จีนอาจมี Perception ในฐานะ super power มีการแสดงออกอย่างชัดเจนในการปกป้องผลประโยชน์ทรัพยากรทางทะเลจีนใต้ จีนมองฐานะของตัวเอง คิดว่าเราควรดูท่าทีของจีนว่าจะมีผลกระทบต่อความสัมพันธ์ในภูมิภาคนี้ไม่ใช่เฉพาะต่อเวียดนามเท่านั้น

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***